b"\n_START_ARTICLE_\nMehetia\n_START_SECTION_\nGeografia\n_START_PARAGRAPH_\nL'illa \xc3\xa9s un volc\xc3\xa0 molt jove que es troba en una zona encara molt activa amb moviments s\xc3\xadsmics. L'altitud m\xc3\xa0xima es troba al cr\xc3\xa0ter del mont Fareura a 435 m. La superf\xc3\xadcie total \xc3\xa9s de 2,3\xc2\xa0km\xc2\xb2. Des del principi del segle\xc2\xa0xx \xc3\xa9s deshabitada i avui \xc3\xa9s de propietat privada.\n_START_SECTION_\nHist\xc3\xb2ria\n_START_PARAGRAPH_\nHist\xc3\xb2ricament l'illa era habitada i controlada pels caps de Taiarapu, la pen\xc3\xadnsula al sud-est de Tahit\xc3\xad. S'utilitzava com a punt intermedi de comer\xc3\xa7 entre Tahit\xc3\xad i les illes Tuamotu, que proporcionaven perles i nacre. Al trobar-se immediatament a l'est de Tahit\xc3\xad, va ser un punt de pas dels navegants europeus des d'Am\xc3\xa8rica fins a Tahit\xc3\xad. El primer europeu a visitar-la va ser l'angl\xc3\xa8s Samuel Wallis, el 1767. L'anomen\xc3\xa0 Osnaburg Island en honor al segon fill del rei Jordi III, Frederick Augustus bisbe d'Osnabruck a Hanover, Alemanya. L'any seg\xc3\xbcent va arribar el franc\xc3\xa8s Louis Antoine de Bougainville que anomen\xc3\xa0 a l'illa Le Boudoir. No \xc3\xa9s clar el prop\xc3\xb2sit d'aquest nom, ja que en aquella \xc3\xa8poca era la cambra \xc3\xadntima de la mestressa de casa. Al pic volc\xc3\xa0nic el va anomenar Boudeuse, nom del seu vaixell, i poc despr\xc3\xa9s Jos\xc3\xa9 And\xc3\xada l'anomena cresta de San Crist\xc3\xb3bal._NEWLINE_En aquesta \xc3\xa8poca, el segle\xc2\xa0xviii, l'illa comptava uns 1.500 habitants, que van ser deportats pels pirates d'Anaa, el 1806. Al segle\xc2\xa0xix es va utilitzar com a col\xc3\xb2nia penitenci\xc3\xa0ria i despr\xc3\xa9s va quedar deshabitada. L'any 1986 va patir un fort terratr\xc3\xa8mol."